b'\n_START_ARTICLE_\nSaugos automobilis\n_START_PARAGRAPH_\nSaugos automobilis (angl.  safety car; pace car) \xe2\x80\x93 specialus automobilis, naudojamas autosporte kai lenktyni\xc5\xb3 trasoje (da\xc5\xben. \xc5\xbeiedinio tipo) \xc4\xafvyksta incidentas ar d\xc4\x97l kit\xc5\xb3 prie\xc5\xbeas\xc4\x8di\xc5\xb3 nesaugu lenktyniauti.\n_START_SECTION_\nAutomobilio naudojimas\n_START_PARAGRAPH_\n\xc4\xaevykus incidentui saugos automobilis pro pit-lane i\xc5\xa1va\xc5\xbeiuoja \xc4\xaf tras\xc4\x85 su \xc4\xafjungtais \xc5\xa1vytur\xc4\x97liais. Mar\xc5\xa1alai visoje trasoje vienu metu ima mojuoti geltonas v\xc4\x97liavas ir i\xc5\xa1kelia "SC" \xc5\xbeenkl\xc4\x85. Lenktynininkai privalo nustoti lenktyniauti, nebegali lenkti, ir privalo va\xc5\xbeiuoti paskui saugos automobil\xc4\xaf saugiu grei\xc4\x8diu (SA) kol \xc5\xa1is nepasitrauks i\xc5\xa1 trasos kai v\xc4\x97l bus saugu lenktyniauti. SA faz\xc4\x97je grie\xc5\xbetai draud\xc5\xbeiama lenkti, aplenkus lenktynininkas baud\xc5\xbeiamas arba pa\xc5\xa1alinamas i\xc5\xa1 lenktyni\xc5\xb3. Saugos automobilis sudaro s\xc4\x85lygas mar\xc5\xa1alams ir aptarnaujan\xc4\x8diam personalui patraukti kli\xc5\xabtis i\xc5\xa1 trasos nestabdant lenktyni\xc5\xb3, sudaro saug\xc5\xb3 laiko tarpsn\xc4\xaf mar\xc5\xa1alams kirsti lenktyni\xc5\xb3 tras\xc4\x85, o aptarnaujantiems automobiliams saugiai perva\xc5\xbeiuoti iki reikiamos trasos vietos. Var\xc5\xbeyb\xc5\xb3 vadovui nusprendus kad lentynes t\xc4\x99sti saugu, SA prane\xc5\xa1ama i\xc5\xa1jungti \xc5\xa1vytur\xc4\x97lius ir padidinti greit\xc4\xaf. SA pasitraukia i\xc5\xa1 trasos \xc4\xaf pit lane, ta\xc4\x8diau lenktynininkai gali prad\xc4\x97ti lenktyniauti ir lenkti tik kirtus starto-fini\xc5\xa1o linij\xc4\x85. Mar\xc5\xa1alai visoje trasoje i\xc5\xa1kelia \xc5\xbeali\xc4\x85 v\xc4\x97liav\xc4\x85 vieno rato trukmei.\n_START_SECTION_\nFormul\xc4\x97 1\n_START_PARAGRAPH_\nNuo 1973 m. Formul\xc4\x97s 1 lenktyn\xc4\x97se saugos automobilis i\xc5\xa1leid\xc5\xbeiamas \xc4\xaf tras\xc4\x85 esant labai stipriam lietui, po avarijos ar kitu atveju, kai dalyviams i\xc5\xa1kyla pavojus. Ant automobilio stogo yra dviej\xc5\xb3 spalv\xc5\xb3 \xc5\xbeibintai\xc2\xa0\xe2\x80\x93 \xc5\xbealia ir geltona. Kai ratu atsilikusiam lenktynininkui leid\xc5\xbeiama pralenkti SA, ant jo stogo u\xc5\xbesidega \xc5\xbealios spalvos \xc5\xbeibintai. Geltonos spalvos \xc5\xbeibintai \xc5\xa1vie\xc4\x8dia tuo atveju, kai dalyviai privalo i\xc5\xa1sirikiuoti u\xc5\xbe SA. SA turi palaikyti atitinkam\xc4\x85 temp\xc4\x85, kad lenktyninink\xc5\xb3 automobili\xc5\xb3 padangos neat\xc5\xa1alt\xc5\xb3\xc2\xa0\xe2\x80\x93 \xc5\xa1iuo metu SA vairuoja profesionalus lenktynininkas i\xc5\xa1 Vokietijos Bernd Mayl\xc3\xa4nderis._NEWLINE_Nuo 1993 m. SA naudojamas pagal oficialias Formul\xc4\x97s 1 taisykles._NEWLINE_Formul\xc4\x97s 1 SA nuo 1996\xc2\xa0m. teikia Mercedes Benz kompanija\xc2\xa0\xe2\x80\x93 kiekvienais metais pateikianti atnaujint\xc4\x85 versij\xc4\x85. Nuo 2010 m. iki 2015 m. sezono kompanija tiek\xc4\x97 visi\xc5\xa1kai atnaujint\xc4\x85 Mercedes-Benz SLS AMG model\xc4\xaf. \xc5\xa0is SA modelis buvo pats grei\xc4\x8diausias i\xc5\xa1 vis\xc5\xb3 naudot\xc5\xb3 SA. 2015\xc2\xa0m. prad\xc5\xbeioje buvo paskirtas naujas modelis\xc2\xa0\xe2\x80\x93 Mercedes-AMG GT S.\n_START_SECTION_\nIndianapolis 500\n_START_PARAGRAPH_\nJAV Indianapolis 500 lenktyn\xc4\x97se naudojamas saugos automobilis vadinamas pace car (tempo palaikymo automobilis). \xc5\xa0is automobilis naudojamas nuo pat pirmojo \xc5\xa1i\xc5\xb3 lenktyni\xc5\xb3 sezono 1911 m. Pastaruoju metu lenktyn\xc4\x97se naudojami Chevrolet kompanijos modeliai. _NEWLINE_Per paskutinius 50 m. lenktyn\xc4\x97se buvo naudojami \xc5\xa1ie modeliai, kaip oficial\xc5\xabs tempo palaikymo automobiliai - Pontiac Firebird, Chevrolet, Oldsmobile Cutlass ir Ford Mustang.\n_START_SECTION_\nNASCAR\n_START_PARAGRAPH_\nJAV vykstan\xc4\x8diose NASCAR lenktyn\xc4\x97se naudojamas esant blogoms oro s\xc4\x85lygoms ar i\xc5\xa1kilus kitam pavojui lenktynininkams. Likus vienam ratui iki tempo palaikymo automobilio pasitraukimo ant jo stogo u\xc5\xbesidega \xc5\xbealios \xc5\xa1viesos \xc5\xbeibintai. _NEWLINE_Kitaip nei kituose lenktyni\xc5\xb3 \xc4\x8dempionatuose, NASCAR lenktyn\xc4\x97se tempo palaikymo automobil\xc4\xaf pasi\xc5\xablo kiekviena trasa, tad sezono metu j\xc5\xb3 b\xc5\xabna keli\xc5\xb3 modeli\xc5\xb3 - Toyota Camry, Ford Mustang, Chevrolet Camaro ir kiti._NEWLINE_Kadangi NASCAR automobiliuose n\xc4\x97ra naudojamas spidometras ir n\xc4\x97ra joki\xc5\xb3 tokio tipo elentronikos \xc4\xaftais\xc5\xb3, kiekviename ap\xc5\xa1ilimo rate va\xc5\xbeiuoja ir temp\xc4\x85 palaiko tempo palaikymo automobilis. Tokiu b\xc5\xabdu lenktynininkai mato, kiek s\xc5\xabki\xc5\xb3 per minut\xc4\x99 variklio s\xc5\xabkiais reikia va\xc5\xbeiuoti, norint palaikyti techninio aptarnavimo zonos tempui. Vir\xc5\xa1ij\xc4\x99 greit\xc4\xaf lenktynininkai baud\xc5\xbeiami.\n_START_SECTION_\nAvarijos su saugos automobiliais\n_START_PARAGRAPH_\n2002 m. Formul\xc4\x97s 1 Brazilijos GP treniruo\xc4\x8di\xc5\xb3 metu \xc4\xafvykus avarijai prie jos sustojus medik\xc5\xb3 komandai, Nickas Heidfeldas nepasirinko saugaus grei\xc4\x8dio ir paslyd\xc4\x99s tame pos\xc5\xabkyje trenk\xc4\x97si \xc4\xaf atidaromas medicinos automobilio dureles._NEWLINE_2009 m. WTCC \xc4\x8dempionato Po miesto lenktyn\xc4\x97se antrame rate d\xc4\x97l avarijos saugos automobiliui buvo liepta pasiruo\xc5\xa1ti i\xc5\xa1va\xc5\xbeiuoti \xc4\xaf tras\xc4\x85, ta\xc4\x8diau jis i\xc5\xa1va\xc5\xbeiavo i\xc5\xa1 karto (be oficialaus leidimo) - to pasekoje lenktynininkai nebuvo persp\xc4\x97ti ir lenktyni\xc5\xb3 lyderis Franz Engstler atsitrenk\xc4\x97 \xc4\xaf saugos automobilio \xc5\xa1on\xc4\x85. Po \xc5\xa1io \xc4\xafvykio lenktyn\xc4\x97s buvo nutrauktos, o v\xc4\x97liau prat\xc4\x99stos._NEWLINE_2011 m. 6 valand\xc5\xb3 Castellet lenktyn\xc4\x97se, kurios buvo \xc4\xafvadin\xc4\x97s t\xc5\xb3 met\xc5\xb3 24 valand\xc5\xb3 Le Mano lenktyni\xc5\xb3 var\xc5\xbeybos, saugos automobilis nepasitrauk\xc4\x97 \xc4\xaf techninio aptarnavimo zon\xc4\x85, kuomet u\xc5\xbesideg\xc4\x97 \xc5\xbealias \xc5\xa1viesoforas. To pasekoje kai kurie lenktynininkai nesugeb\xc4\x97jo \xc4\xaf tai sureaguoti ir buvo apgadinti keli automobiliai._NEWLINE_2011 m. 24 valand\xc5\xb3 Le Mano lenktyni\xc5\xb3 metu pra\xc4\x97jus 8 valandoms po starto Audi R18 susid\xc5\xabr\xc4\x97 su Ferrari. Po avarijos \xc4\xaf tras\xc4\x85 i\xc5\xa1va\xc5\xbeiavo saugos automobilis. Jis priekyje vis\xc5\xb3 va\xc5\xbeiavo daugiau nei dvi valandas ir pirm\xc4\x85 kart\xc4\x85 Le Mano lenktyni\xc5\xb3 istorijoje pritr\xc5\xabkus degal\xc5\xb3 buvo pakeistas kitu saugos automobiliu.'